HR Službeni list Europske unije 3

21986A0704(01)



SLUŽBENI LIST EUROPSKE UNIJE

PROTOKOL

uz Konvenciju iz 1979. o dalekosežnom prekograničnom onečišćenju zraka, koji se odnosi na dugoročno financiranje zajedničkog programa praćenja i procjene dalekosežnog prijenosa onečišćujućih tvari u zraku u Europi (EMEP)

UGOVORNE STRANKE,

podsjećajući da je Konvencija o dalekosežnom prekograničnom onečišćenju zraka (dalje u tekstu „Konvencija”) stupila na snagu 16. ožujka 1983.,

svjesne važnosti zajedničkog programa praćenja i procjene dalekosežnog prijenosa onečišćujućih tvari u zraku u Europi (u daljnjem tekstu EMEP), kako je predviđen člancima 9. i 10. Konvencije,

upoznate s pozitivnim rezultatima postignutima do sada u provedbi EMEP-a,

prepoznajući da je do sada provedba EMEP-a bila moguća zahvaljujući financijskim sredstvima osiguranima iz Programa Ujedinjenih naroda za okoliš (UNEP) i iz dobrovoljnih doprinosa vlada,

imajući na umu da će se doprinos UNEP-a nastaviti samo do kraja 1984. i budući da je taj doprinos, zajedno s dobrovoljnim doprinosima vlada nedovoljan da se u potpunosti podrži plan rada EMEP-a, bit će nužno osigurati dugoročno financiranje nakon 1984.,

uzimajući u obzir poziv Gospodarske komisije za Europu upućen vladama članicama ECE-a, sadržan u njezinoj Odluci B (XXXVIII), da na temelju osnovice koja će se utvrditi na prvoj sjednici Izvršnog tijela Konvencije (dalje u tekstu „Izvršno tijelo”) stave na raspolaganje financijska sredstva da bi Izvršno tijelo moglo obavljati svoje aktivnosti, posebno u pogledu rada EMEP-a,

primjećujući da Konvencija ne sadrži nijednu odredbu o financiranju EMEP-a i da je stoga potrebno usvojiti odgovarajuće mjere u vezi s tim pitanjem,

vodeći računa o elementima koje treba uzeti u obzir pri izradi formalnog instrumenta koji dopunjuje Konvenciju, kako su navedeni u preporukama koje je Izvršno tijelo usvojilo na svojoj prvoj sjednici (održanoj od 7. do 10. lipnja 1983.),

SPORAZUMJELE SU SE:

Članak 1.

Definicije

Za potrebe ovog Protokola:

1. „udio u troškovima UN-a” znači udio financijskih sredstava ugovorne stranke za određenu financijsku godinu s kojim ugovorna stranka sudjeluje u raspodjeli troškova Ujedinjenih naroda.

2. „financijska godina” znači financijska godina Ujedinjenih naroda; sukladno tome tumače se „godišnja osnovica” i „godišnji troškovi”.

3. „glavna zaklada” znači glavna zaklada za financiranje provedbe Konvencije o dalekosežnom prekograničnom onečišćenju zraka, koju je osnovao glavni tajnik Ujedinjenih naroda.

4. „geografski okvir EMEP-a” znači područje unutar kojeg se provodi praćenje, uz koordinaciju međunarodnih centara EMEP-a (1).

Članak 2.

Financiranje EMEP-a

Financiranjem EMEP-a obuhvaćeni su godišnji troškovi aktivnosti međunarodnih centara koji surađuju u okviru EMEP-a na realizaciji godišnjeg programa rada Upravljačkog tijela EMEP-a.

Članak 3.

Doprinosi

1. U skladu s odredbama ovog članka, financiranje EMEP-a osigurava se kroz obvezne i dobrovoljne doprinose. Doprinosi se mogu uplaćivati u konvertibilnoj valuti, nekonvertibilnoj valuti ili u naravi.

2. Sve ugovorne stranke ovog Protokola koje se nalaze unutar geografskog okvira EMEP-a dužne su uplaćivati obvezne doprinose na godišnjoj osnovi.

3. Dobrovoljne doprinose mogu uplaćivati ugovorne stranke ili potpisnice ovog Protokola, čak i ako se njihovo državno područje nalazi izvan geografskog okvira EMEP-a, kao i svaka druga zemlja, organizacija ili pojedinac koji žele doprinijeti programu rada uz odobrenje Izvršnog tijela, a na preporuku Upravljačkog tijela EMEP-a.

4. Godišnji troškovi programa rada pokrivaju se iz obveznih doprinosa. Doprinosi u novcu i u naravi, poput onih koje zemlje domaćini osiguravaju za međunarodne centre, utvrđuju se u programu rada. Dobrovoljni doprinosi mogu se, uz odobrenje Izvršnog tijela, a na preporuku Upravljačkog tijela, koristiti bilo za smanjenje obveznih doprinosa ili za financiranje posebnih aktivnosti u okviru EMEP-a.

5. Obvezni i dobrovoljni doprinosi u novcu uplaćuju se u glavnu zakladu.

Članak 4.

Podjela troškova

1. Obvezni doprinosi uplaćuju se u skladu s uvjetima iz Priloga ovom Protokolu.

2. Izvršno tijelo razmatra potrebu izmjene Priloga:

(a) ako se godišnji proračun EMEP-a poveća za faktor dva i pol puta veći od razine godišnjeg proračuna usvojenog za godinu stupanja na snagu ovog Protokola ili za godinu zadnje izmjene Priloga, ovisno o tome što je od toga kasnije; ili

(b) ako Izvršno tijelo, na preporuku Upravljačkog tijela, odredi novi međunarodni centar; ili

(c) šest godina nakon stupanja na snagu ovog Protokola, ili šest godina nakon zadnje izmjene Priloga, ovisno o tome što je od toga kasnije.

3. Izvršno tijelo usvaja konsenzusom izmjene Priloga.

Članak 5.

Godišnji proračun

Godišnji proračun EMEP-a izrađuje Upravljačko tijelo EMEP-a, a usvaja ga Izvršno tijelo najkasnije godinu dana prije nego što nastupi financijska godina na koju se odnosi.

Članak 6.

Izmjene protokola

1. Svaka ugovorna stranka ovog Protokola može predložiti njegove izmjene.

2. Tekst predloženih izmjena podnosi se u pisanom obliku izvršnom tajniku Gospodarske komisije za Europu, koji ih dostavlja svim ugovornim strankama Protokola. Izvršno tijelo raspravlja o predloženim izmjenama na svojoj sljedećoj godišnjoj sjednici, pod uvjetom da je izvršni tajnik Gospodarske komisije za Europu takve prijedloge dostavio ugovornim strankama Protokola najmanje 90 dana unaprijed.

3. Izmjena ovog Protokola, osim izmjene njegovog Priloga, usvaja se konsenzusom predstavnika ugovornih stranaka Protokola, a za ugovorne stranke Protokola koje su je prihvatile stupa na snagu devedesetog dana od datuma na koji su dvije trećine ugovornih stranaka kod depozitara položile svoje isprave o prihvatu izmjene. Za svaku drugu ugovornu stranku, izmjena stupa na snagu devedesetog dana od datuma na koji je ta ugovorna stranka položila svoju ispravu o prihvatu izmjene.

Članak 7.

Rješavanje sporova

Ako dođe do spora između dvije ili više ugovornih stranaka ovog Protokola u vezi s njegovim tumačenjem ili primjenom, one spor nastoje riješiti pregovorima ili nekim drugim načinom rješavanja sporova prihvatljivim strankama u sporu.

Članak 8.

Potpisivanje

1. Ovaj je Protokol otvoren za potpisivanje u uredu Ujedinjenih naroda u Ženevi od 28. rujna 1984. do uključivo 5. listopada 1984., a zatim u sjedištu Ujedinjenih naroda u New Yorku do 4. travnja 1985. državama članicama Gospodarske komisije za Europu, kao i državama sa savjetodavnim statusom pri Gospodarskoj komisiji za Europu, sukladno stavku 8. rezolucije 36 (IV) Gospodarskog i socijalnoga vijeća od 28. ožujka 1947., te regionalnim organizacijama ekonomske integracije, koje čine suverene države članice Gospodarske komisije za Europu, a koje su nadležne u pogledu pregovaranja, sklapanja i primjene međunarodnih sporazuma u vezi s pitanjima obuhvaćenim ovim Protokolom, pod uvjetom da su te države i organizacije stranke Konvencije.

2. Po pitanjima u okviru svoje nadležnosti, takve regionalne organizacije ekonomske integracije u svoje vlastito ime ostvaruju prava i ispunjavanju obveze koje se ovim Protokolom dodjeljuju njihovim državama članicama. U takvim slučajevima, države članice tih organizacija nemaju pravo pojedinačno ostvarivati takva prava.

Članak 9.

Ratifikacija, prihvat, odobrenje i pristupanje

1. Ovaj Protokol podliježe ratifikaciji, prihvatu ili odobrenju potpisnica.

2. Ovaj je Protokol otvoren za pristupanje od 5. listopada 1984. državama i organizacijama iz članka 8. stavka 1.

3. Isprave o ratifikaciji, prihvatu, odobrenju ili pristupanju polažu se kod glavnog tajnika Ujedinjenih naroda koji će obavljati dužnosti depozitara.

Članak 10.

Stupanje na snagu

1. Ovaj Protokol stupa na snagu devedesetog dana od datuma na koji:

(a) je najmanje devetnaest država i organizacija iz članka 8. stavka 1. koje se nalaze unutar geografskog opsega EMEP-a položilo isprave o ratifikaciji, prihvatu, odobrenju ili pristupanju; i

(b) ukupan udio u troškovima UN-a za te države i organizacije prekorači 40 %.

2. Za svaku državu i organizaciju iz članka 8. stavka 1. koja ratificira, prihvati ili odobri ovaj Protokol ili mu pristupi nakon što su zadovoljeni zahtjevi stupanja na snagu navedeni u gornjem stavku 1., Protokol stupa na snagu devedesetog dana nakon datuma polaganja isprave o ratifikaciji, prihvatu, odobrenju ili pristupanju te države ili organizacije.

Članak 11.

Povlačenje

1. U bilo kojem trenutku nakon pet godina od datuma na koji je ovaj Protokol stupio na snagu za neku ugovornu stranku, ta se ugovorna stranka može iz njega povući dostavljanjem pisane obavijesti depozitaru. Svako takvo povlačenje stupa na snagu devedesetog dana od datuma na koji depozitar zaprimi obavijest o povlačenju.

2. Financijske obveze stranke koja se povlači iz Protokola ostaju nepromijenjene dok povlačenje ne stupi na snagu.

Članak 12.

Vjerodostojni tekstovi

Izvornik ovog Protokola, čiji su tekstovi na engleskom, francuskom i ruskom jeziku jednako vjerodostojni, polaže se kod glavnog tajnika Ujedinjenih naroda.

U POTVRDU TOGA niže potpisani, propisno ovlašteni za to, potpisali su ovaj Protokol. Sastavljeno u Ženevi dvadeset osmog rujna tisuću devetsto osamdeset četvrte.

(1) Međunarodni centri su u ovom trenutku: Kemijski koordinacijski centar, Meteorološki sintetizirajući centar Istok i Meteorološki sintetizirajući centar Zapad.

PRILOG

iz članka 4. Protokola uz Konvenciju iz 1979. o dalekosežnom prekograničnom onečišćenju zraka, koji se odnosi na dugoročno financiranje zajedničkog programa praćenja i procjene dalekosežnog prijenosa onečišćujućih tvari u zraku u Europi (EMEP)

Obvezni doprinosi u svrhu podjele troškova za financiranje zajedničkog programa praćenja i procjene dalekosežnog prijenosa onečišćujućih tvari u zraku u Europi (EMEP-a), obračunavaju se u skladu sa sljedećom skalom:

% Austrija 1,59 Bugarska 0,35 Bjeloruska Sovjetska Socijalistička Republika 0,71 Čehoslovačka 1,54 Finska 1,07 Demokratska Republika Njemačka 2,74 Sveta Stolica 0,02 Mađarska 0,45 Island 0,06 Lihtenštajn 0,02 Norveška 1,13 Poljska 1,42 Portugal 0,30 Rumunjska 0,37 San Marino 0,02 Španjolska 3,54 Švedska 2,66 Švicarska 2,26 Turska 0,60 Ukrajinska Sovjetska Socijalistička Republika 2,60 SSSR 20,78 Jugoslavija 0,60 Države članice Europske ekonomske zajednice: Belgija 2,36 Danska 1,38 Francuska 11,99 Savezna Republika Njemačka 15,73 Grčka 1,00 Irska 0,50 Italija 6,89 Luksemburg 0,10 Nizozemska 3,28 Ujedinjena Kraljevina 8,61 Europska ekonomska zajednica 3,33 Ukupno 100,00

Redoslijed kojim su ugovorne stranke navedene u ovom Prilogu sastavljen je posebno u odnosu na sustav podjele troškova koji je utvrdilo Izvršno tijelo Konvencije. Dakle, taj je redoslijed specifičan za Protokol o financiranju EMEP-a.